નામ નવાઝ શરીફ, પણ કામ બદમાશીના. ભારત સાથે દોસ્તીની વાતો કરીને પીઠ પાછળ ઘા મારનારા નવાઝ શરીફનો પાકિસ્તાનના રાજકારણમાં ખેલ ખતમ કરી દેવાયો છે. પાકિસ્તાની સેના સાથે તેમના સંબંધોમાં ઉતારચઢાવ આવતા રહ્યાં હતાં. પાકિસ્તાનના રાજકારણમાં રહેવું હશે તો સેનાનું આધિપત્ય સ્વીકારવું પડશે તે વાત તેમણે સ્વીકારી લીધી હતી, પણ સેનાને તેમના પર પૂરો ભરોસો ક્યારેય નહોતો. પરંતુ બેનઝીર ભુટ્ટો સામે એક રાજકીય ચહેરાની જરૂર હતી એટલે શરીફને ચાલવા દેવાતાં હતાં. હવે રાજકીય રીતે આ ચહેરો સેના ચલાવવા માગતી હોય તો પણ નહીં ચાલે, કેમ કે પાકિસ્તાનની સર્વોચ્ચ અદાલતે તેમના પર કાયમી પ્રતિબંધ મૂકી દીધો છે. ભવિષ્યમાં હવે કોઈ ચૂંટણી નવાઝ શરીફ લડી શકશે નહીં. પનામા પેપર્સ તરીકે જાણીતા થયેલા દસ્તાવેજો લીક થયા ત્યારે દુનિયાભરમાં હલચલ મચી હતી. પનામા ટેક્સ હેવન છે. પનામા ખાતે વીઆઈપી લોકોની કંપનીઓ અને બેન્ક ખાતાં હતાં, જેમાં અબજો રૂપિયા ગેરકાયદે જમા થયેલા છે. નેતાઓ, અભિનેતાઓ, ઉદ્યોગપતિઓ, દલાલો એમ અનેક લોકોના નામ આ પનામા પેપર્સ લીક થયા ત્યારે તેમાં જાહેર થયાં. ભારતમાં હજી સુધી માત્ર તપાસનું નાટક થયું છે, કોઈને કશી સજા થઈ નથી, પણ શરીફને પનામા પેપર્સમાં નામ આવ્યું તે ભારે પડી ગયું છે.